יום כיפור: תפילת הוידוי-מדריך למורה

מבוא

**סדר הוידוי:**

אֱלהֵינוּ וֵאלהֵי אֲבותֵינוּ. תָּבוא לְפָנֶיךָ תְּפִלָּתֵנוּ וְאַל תִּתְעַלַּם מִתְּחִנָּתֵנוּ. שֶׁאֵין אֲנַחְנוּ עַזֵּי פָנִים וּקְשֵׁי ערֶף לומַר לְפָנֶיךָ ה' אֱלהֵינוּ וֵאלהֵי אֲבותֵינוּ צַדִּיקִים אֲנַחְנוּ וְלא חָטָאנוּ. אֲבָל אֲנַחְנוּ וַאֲבותֵינוּ חָטָאנוּ:

אָשַׁמְנוּ. בָּגַדְנוּ. גָּזַלְנוּ. דִּבַּרְנוּ דפִי. הֶעֱוִינוּ. וְהִרְשַׁעְנוּ. זַדְנוּ. חָמַסְנוּ. טָפַלְנוּ שֶׁקֶר. יָעַצְנוּ רָע. כִּזַּבְנוּ. לַצְנוּ. מָרַדְנוּ. נִאַצְנוּ. סָרַרְנוּ. עָוִינוּ. פָּשַׁעְנוּ. צָרַרְנוּ. קִשִּׁינוּ ערֶף. רָשַׁעְנוּ. שִׁחַתְנוּ. תִּעַבְנוּ. תָּעִינוּ. תִּעְתָּעְנוּ:

סַרְנוּ מִמִּצְותֶיךָ וּמִמִּשְׁפָּטֶיךָ הַטּובִים וְלא שָׁוָה לָנוּ. וְאַתָּה צַדִּיק עַל כָּל הַבָּא עָלֵינוּ. כִּי אֱמֶת עָשִׂיתָ. וַאֲנַחְנוּ הִרְשָׁעְנוּ:

<http://he.wikisource.org/wiki/%D7%A1%D7%93%D7%A8_%D7%95%D7%99%D7%93%D7%95%D7%99>

הימים הנוראים וביניהם עשרת ימי תשובה מיועדים לחזרה בתשובה. כל יהודי צריך להתמקד בתיקון עצמי כדי לעמוד ביום כיפור מול בורא עולם ולבקש ממנו רחמים.

לתפילת הוידוי יש מקום מרכזי בעבודת יום כיפור בבית הכנסת. המקורות מדגישים את הייחודיות של הווידוי משאר התפילות, מה שמאפשר לתלמיד להבין שלא מדובר פה על עוד תפילה של יום כיפור, אלא על צעד משמעותי בדרך לתשובה אישית. בשיעור נעיין במקורות העוסקים בווידוי ונראה שהווידוי הוא המרכיב המרכזי של התשובה. מסיפורי תורה, נלמד איך אפשר לשנות את המציאות ולהשפיע על העתיד ולתקן את העבר באמצעות אמירת הוידוי.

מטרות

* התלמיד יבין את משמעות הווידוי כפעולה מתוך דיבור, כלקיחת אחריות על המעשים שלו.
* התלמיד יבין את ההשלכות של הוידוי המהווה מעין תיקון של העבר.

**מהלך השיעור**

הערה: לפני שהתלמידים יתחילו את הלימוד, חשוב לוודא שהם מכירים את המושג 'תשובה' ושהם קראו את נוסח הוידוי. בשיעור זה, לא נעסוק בטכסט עצמו אלא במשמעות מעשה הוידוי.

פתיח: **נפתח את השיעור בסיפור מעולמם של התלמידים.** ניתן לספרו או להקריא מהכתב, או אפילו לתת לתמידים להמחיז, לפי שיקול דעת המורה. לאחר שמיעת הסיפור נערוך דיון קצר בכיתה על התנהגותו של טל. (אם יש צורך לעורר את הדיון שאלו שאלות: איך מרגיש טל? מה הייתם מחליטים לעשות אילו הייתם במקומו? למה? מה הייתם ממליצים לו לעשות? האם זה נראה לכם קל או קשה?)

חשוב לתת במה לשתי האופציות שעומדות לפני טל: להתוודות מול רון ולהחזיר את הכדור או לברוח מפני האחריות. חשוב גם לבקש מהתלמידים לנמק את התשובות שלהם כדי לנתח את כל התגובות האפשריות.

מטרת הפתיח הזה היא להמחיש בצורה רלוונטית מאד לתלמידים את המושג של הוידוי. מה מטרת הוידוי? מה ניתן להשיג כשאנחנו מתוודים? למה זה חשוב גם למי שחטא וגם למי שנפגע? למה זה בכל זאת קשה מאד?

**הלימוד בחברותות:** המקור המקראי הראשון, טקס הכפרה והוידוי במקדש, נועד להראות לתלמידים שאמנם טקס הכפרה השתנה בימינו בצורה דרמטית, אך הוידוי נשאר. המקור השני מתאר כיצד יש להתוודות לפי ההלכה. המקורות בסעיף 3 מצהירים על חשיבותו המרכזית של הוידוי בתהליך התשובה והשפעתו המיידית על גורלו של החוטא. אנו מוצאים את אותו הרעיון בתרבות המערבית כפי שמדגים הפתגם העממי. בשלב זה, חשוב לשאול מהו התהליך הפנימי שמוביל לוידוי. וכך מתברר שהוידוי אינו רק מילים שמדקלמים אלא פעולה של ממש.המשימה האופציונלית נותנת אפשרות לתלמיד לבחון את כוח הוידוי בסיפור שהוא מכיר. כוח של תיקון.

ניתן להרחיב ולהעמיק את הלימוד עם משימות נוספות

**הוידוי כנקודת מפנה בסיפור אישי**

למשימה הזאת נדרשים היכרות טובה עם סיפור התורה המדובר וגם מספיק זמן לשיחה. אפשר להשתמש בכל סיפור שיש בו חטא. ניתן לדוגמה להשתמש בסיפור שנלמד בשיעור תורה.

המשימה: בתורה מספרים לנו על דמויות שחטאו ולא התוודו. הזכירו בקצרה את הסיפור שבחרתם בו ושוחחו עליו עם התלמידים.

דוגמה: סיפור חטא אדם וחוה מה היו תגובותיהם כשה' שאל אותם על החטא שלהם? למה הם הגיבו כך? מה נגרם מהתגובה שלהם? לדעתכם, איך הדברים היו משתלשלים אילו אדם וחוה היו מתוודים על חטאהם?

ביקשו מהתלמידים לדמיין את הווידוי שלא היה ואת תגובתו של אלוקים.

**אסיף:**

1. **סיכום**

מכל המקורות שלמדנו עולה הרעיון שהוידוי הוא שלב מרכזי בתהליך התשובה. וידוי בעל פה הוא מעשה שבו אנחנו מצד אחד, מקבלים את עול מלכות שמיים כלומר את המחויבות לתורה ומצוות, ומצד שני לוקחים אחריות על מעשינו. להתוודות זה לעמוד מול המראה ולא לברוח מהמציאות. וידוי הוא גם מעשה של חופש ושל בגרות. כי הרי בן אדם שאינו חופשי אינו יכול לשאת אחריות. גם קטין אינו אחראי על מעשיו.

1. **משימה אישית:** בקשו מהתלמידים לכתוב לעצמם וידוי אישי. ניתן לכתוב גם וידוי כיתתי או קהילתי ביחד**.**
2. **שירה משותפת** מצורף כאן פיוט ספרדי מסדר הסליחות של חודש אלול**: "בן אדם מה לך נרדם'. הפיוט מזכיר את שלבי התשובה וקורא לכל אחד להתעורר ולחזור בתשובה. אפשר לעיין בפיוט בעזרת השאלות המצורפות או רק לשיר אותו, מנגינתו קולחת ותסחוף בקלות גם את התלמידים שאינם מכירים אותו מהבית. (אם נהוג לשיר אותו בבית הספר בתקופת הסליחות, בוודאי כדאי להצביע על ההתייחסות של הפיוט לוידוי עליו למדנו.) בפיוט, הוידוי מוצג כמעשה גבורה הדורש אומץ מיוחד. זו הזדמנות לשוחח על כך עם התלמידים ולהזכיר גם את סיפור הפתיח.**

**פתיח**

קראו את הסיפור הבא לפני כל הכיתה

*בְּיוֹם רִאשׁוֹן, טַל מָצָא בָּרְחָבָה לְיַד בֵּית הַסֵּפֶר כַּדּוּר יָפֶה מְאֹד, כִּמְעַט חָדָשׁ, שֶׁכַּנִּרְאֶה נִשְׁכַּח שָׁם עַל יְדֵי אֶחָד הַתַּלְמִידִים. הוּא לָקַח אֶת הַכַּדּוּר הַבַּיְתָה וּבֶחָצֵר בֵּיתוֹ הִתְחִיל לִבְעוֹט בּוֹ. "מַמָּשׁ כַּדּוּר מְצוּיָּן" הוּא חָשַׁב, "בְּדִיּוּק כָּזֶה הָיִיתִי צָרִיךְ..."*

*לְמָחֳרָת, בְּבֵית סֵפֶר, הוּא שָׁמַע אֵת רוֹן מֵהַכִּיתָּה שֶׁלּוֹ שׁוֹאֵל אֶת כּוּלָּם: "מִי רָאָה אֶת הַכַּדּוּר הֶחָדָשׁ שֶׁלִּי?" "אֶתְמוֹל הֵבֵאתִי אוֹתוֹ וְהִשְׁאַלְתִּי אוֹתוֹ לַחֲבֵרִים שֶׁיְּשַׂחֲקוּ וְלֹא הֶחֱזִירוּ לִי. מִישֶׁהוּ רָאָה אוֹתוֹ אוּלַי?" טַל מִיָּד הֵבִין מָה קָרָה: הַחֲבֵרִים הִשְׁאִירוּ אֶת הַכַּדּוּר לְיַד בֵּית הַסֵּפֶר וְהוּא עָבָר שָׁם אַחֲרֵיהֶם וּמָצָא אוֹתוֹ. חֲבָל שֶׁרוֹן כָּכָה מַפְקִיר אֶת הַחֲפָצִים שֶׁלּוֹ! רוֹן הִמְשִׁיךְ לִשְׁאוֹל: "נוּ... מִי יוֹדֵעַ אֵיפֹה הַכַּדּוּר שֶׁלִּי?" טַל נָשַׁךְ אֶת שְׂפָתָיו, הִתְלַבֵּט קְצָת. הַכַּדּוּר כָּל כָּךְ מַגְנִיב... הוּא שָׁתַק.*

*כְּשֶׁטַּל חָזַר הַבַּיְתָה בְּאוֹתוֹ יוֹם, הוּא שָׁקַל אִם לָצֵאת לַחֲצֵרוֹ וְלִבְעוֹט קְצָת בַּכַּדּוּר הֶחָדָשׁ. אֲבָל מָה אִם חָבֵר יַעֲבוֹר בְּמִקְרֶה וְיִרְאֶה אֶת הַכַּדּוּר? הוּא הִשְׁאִיר אוֹתוֹ בַּחֶדֶר וַאֲפִילּוּ הִכְנִיס אוֹתוֹ לְאָרוֹן בְּמִקְרֶה שֶׁחָבֵר יַגִּיעַ אֵלָיו הַבַּיְתָה. בְּיוֹם שְׁלִישִׁי, שׁוּב רוֹן נִיסָּה לְחַפֵּשׂ אֶת הַכַּדּוּר, הַיְּלָדִים מֵהַכִּיתָּה עָזְרוּ לוֹ. רַק טַל נִשְׁאַר בַּצַּד, כִּי הִרְגִּישׁ לֹא כָּל כָּךְ בְּנוֹחַ. הוּא קִיוָּוה שֶׁיִּשְׁכְּחוּ קְצָת מִזֶּה. וּבֶאֱמֶת, בַּיָּמִים הַבָּאִים, רוֹן הִתְיָיאֵשׁ וְהִפְסִיק לְחַפֵּשׂ אֶת הַכַּדּוּר. אֲבָל טַל נִשְׁאַר בַּצַּד, לֹא שִׁיחֵק עִם הַחֲבֵרִים בְּהַפְסָקָה. כּוּלָּם שָׂמוּ לֵב, אֲפִילּוּ הַמּוֹרֶה שִׁירִי שָׁאֲלָה אוֹתוֹ אִם הוּא מַרְגִּישׁ בְּסֵדֶר. כְּשֶׁרוֹן הִצִּיעַ לוֹ לְשַׂחֵק עִם כּוּלָּם כַּדּוּרֶגֶל, טַל סֵירַב וְרוֹן שָׁאַל: "אֲבָל מָה יֵשׁ לְךָ? לָמָּה אַתָּה כְּבָר לֹא רוֹצֶה לְשַׂחֵק אִיתָּנוּ?" טַל הִסְמִיק פִּתְאוֹם, הִרְגִּישׁ נָבוֹךְ וְלֹא יָדַע מָה לַעֲנוֹת. בְּאוֹתוֹ יוֹם, הוּא הָלַךְ לַחֶדֶר שֶׁלּוֹ וּפָתַח אֶת הָאָרוֹן. הַכַּדּוּר הָיָה שָׁם, עָגוֹל וְיָפֶה. הוּא הִסְתַּכֵּל עָלָיו וְחָשַׁב ......*